รัฐบาลไทย-ข่าวทำเนียบรัฐบาล-นายกฯ กล่าวปราศรัยวันเกษตรกร ประจำปี 2565 ขอบคุณเกษตรกรไทยทุกคนที่เป็นกำลังสำคัญขับเคลื่อนการพัฒนาประเทศ ย้ำรัฐบาลมุ่งพัฒนายกระดับคุณภาพชีวิตเกษตรกรไทย
วันพฤหัสบดีที่ 12 พฤษภาคม 2565
นายกฯ กล่าวปราศรัยวันเกษตรกร ประจําปี 2565 ขอบคุณเกษตรกรไทยทุกคนที่เป็นกําลังสําคัญขับเคลื่อนการพัฒนาประเทศ ย้ํารัฐบาลมุ่งพัฒนายกระดับคุณภาพชีวิตเกษตรกรไทย
นายกฯ กล่าวปราศรัยวันเกษตรกร ประจําปี 2565 ขอบคุณเกษตรกรไทยทุกคนที่เป็นกําลังสําคัญขับเคลื่อนการพัฒนาประเทศ ย้ํารัฐบาลมุ่งพัฒนายกระดับคุณภาพชีวิตเกษตรกรไทย พร้อมขับเคลื่อนภาคเกษตรด้วยโมเดล BCG สู่เป้าหมาย 3 สูง
วันที่ 12 พฤษภาคม 2565 นายธนกร วังบุญคงชนะ โฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวคําปราศรัยเนื่องใน “วันเกษตรกร” ประจําปี 2565 ดังนี้
นายกรัฐมนตรีกล่าวในนามรัฐบาล ขอส่งความระลึกถึงและความปรารถนาดีมายังเกษตรกรไทยทุกคน ที่มีส่วนสําคัญในการขับเคลื่อนภาคการเกษตรของประเทศให้มีความก้าวหน้าอย่างมั่นคงตลอดมา พร้อมย้ําว่าภาคเกษตรถือเป็นรากฐานสําคัญในการพัฒนาเศรษฐกิจและสังคมของประเทศ เนื่องจากเป็นต้นทางของปัจจัยในการดํารงชีวิต ทั้งอาหาร เครื่องนุ่งห่ม ที่อยู่อาศัย และยารักษาโรค ซึ่งสามารถพัฒนาต่อยอดเพื่อเพิ่มมูลค่าไปสู่กิจกรรมกลางทางและปลายทางได้อย่างหลากหลาย รวมทั้งยังเป็นแหล่งรองรับแรงงานจากภาคการผลิตอื่น ๆ ที่ได้รับผลกระทบจากสถานการณ์วิกฤติ ดังนั้น รัฐบาลจึงมุ่งพัฒนาภาคเกษตร เพื่อยกระดับคุณภาพชีวิตของเกษตรกรไทย และเพิ่มประสิทธิภาพการบริหารจัดการด้านการเกษตรอย่างครบวงจร ทั้งการผลิต การแปรรูป และการตลาด
นายกรัฐมนตรี กล่าวว่า สถานการณ์การแพร่ระบาดของโรคติดเชื้อไวรัสโคโรนา 2019 รัฐบาลได้ช่วยเหลือพี่น้องเกษตรกรมาโดยตลอด เพื่อให้สามารถทําการผลิตและจําหน่ายสินค้าเกษตรได้อย่างต่อเนื่อง เช่น โครงการ 1 ตําบล 1 กลุ่มเกษตรทฤษฎีใหม่ โครงการประกันรายได้พืชผลทางการเกษตร โครงการโคก หนอง นา โมเดล นอกจากนี้ ยังมีมาตรการที่สําคัญเพื่อสนับสนุนพี่น้องเกษตรกร อาทิ การพัฒนาช่องทางการตลาดที่หลากหลาย ทั้งในรูปแบบออนไลน์และออฟไลน์ เพื่อตอบสนองต่อความต้องการของผู้บริโภคที่เปลี่ยนแปลงไป การสนับสนุนปัจจัยพื้นฐานของการทําเกษตร การบริหารจัดการน้ําและการพัฒนาระบบโลจิสติกส์ การส่งเสริมให้เกษตรกรรวมกลุ่มเป็นสถาบันเกษตรกร เพื่อเพิ่มอํานาจในการต่อรอง การประยุกต์ใช้เทคโนโลยีและนวัตกรรม การส่งเสริมการทําประกันภัยพืชผลและการทําเกษตรพันธสัญญาที่เป็นธรรมระหว่างเกษตรกรกับผู้ประกอบการ ตลอดจนการแก้ไขปัญหาหนี้สินและพัฒนาทักษะที่จําเป็นต่ออาชีพเกษตรกรด้วย
นอกจากนี้ รัฐบาลมีนโยบายขับเคลื่อนภาคเกษตรด้วยโมเดลเศรษฐกิจ BCG ซึ่งเน้นการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียวไปพร้อมกัน โดยมีเป้าหมายเพื่อปรับเปลี่ยนภาคเกษตรไทยไปสู่ 3 สูง คือ ประสิทธิภาพสูงด้วยการใช้เทคโนโลยีและนวัตกรรมผสานภูมิปัญญาท้องถิ่น ยกระดับผลผลิตเกษตรสู่มาตรฐานสูง ด้วยระบบการผลิตที่ยั่งยืน ครอบคลุมทั้งด้านคุณภาพ ความปลอดภัย โภชนาการ สังคม และสิ่งแวดล้อม เพื่อให้การทําการเกษตรเป็นอาชีพที่สร้างรายได้สูง ด้วยการผลิตสินค้าเกษตรที่มีอัตลักษณ์ มีความหลากหลาย ทําให้สามารถกําหนดราคาขายได้ตามคุณภาพของผลผลิต
ในตอนท้ายนายกรัฐมนตรีขอบคุณเกษตรกรไทยทุกคน ที่เป็นกําลังสําคัญในการขับเคลื่อนการพัฒนาประเทศ และขอให้เชื่อมั่นว่ารัฐบาลจะนําพาพี่น้องเกษตรกรไปสู่ความยั่งยืนอย่างแท้จริง พร้อมกล่าวอวยพรเนื่องในโอกาส “วันเกษตรกร” ประจําปี 2565 ขออาราธนาคุณพระศรีรัตนตรัยและสิ่งศักดิ์สิทธิ์ทั้งหลายที่ทุกคนเคารพนับถือ อีกทั้งพระบารมีของพระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี โปรดดลบันดาลให้เกษตรกรทุกคน พร้อมทั้งครอบครัว ประสบแต่ความสุข ความเจริญ มีสุขภาพพลานามัยแข็งแรงสมบูรณ์ และสัมฤทธิผลในสิ่งที่พึงปรารถนาทุกประการโดยทั่วกัน